“Habemus papam”
Gion Condrau, igl analiticher, perscrutader, vivabain e forsa era in zichel 
in rebel

Da Claudia Cadruvi, ANR

En in film paress quai nunvardaivel, ma igl è sia vita che Gion Condrau descriva en il cudesch “Ama et fac quo vis”. Quest titel vul dir: “Charezza e fai quai che ti vul”. Quai saja savens stà sia devisa. Gion Condrau ha quest onn festivà ses 80avel anniversari. Ma ins na dess betg questa vegliadetgna ad el. El è in um carismatic e viscal. 200 cudeschs e publicaziuns èn sortids da sia plima, ma el n’è betg mo stà davos la scrivania. Quai sorta da sia autobiografia. Lezza legian ins tgunsch sco da baiver aua frestga e legend sa smirveglian ins: Co ha in carstgaun persul dumagnà tut quai? Ma cumenzain a l’origin. Gion Condrau è naschì ils 9 da schaner 1919 a Mustér sco emprim figl da Leo Condrau e Crescentia, nata Muheim. Entras ses geniturs e ses tats e basats saja el stà “preparà geneticamain excellentamain per ina carriera politica e medicinala”. Gia sco rambottel ha el accumpagnà ses bab ch’era medi a visitar ils malsauns, per ordinari sesend davanttiers sin il velo, quai ch’ha effectuà ch’il tapun duleva enormamain.

A Corea ed en la guerra en Germania
Ses studi da medischina a Friburg ed a Berna è vegnì interrut entras la recruta ed il servetsch activ durant la segunda guerra mundiala. En il servetsch activ ha el emprendì d’enconuscher Medard Boss che ha influenzà pli tard fermamain ses patratgar e sia carriera sco analiticher. Dus impressiunants chapitels en l’autobiografia èn las visitas en Corea ed en Germania. Curt avant la fin da la segunda guerra ha Condrau accumpagnà in convoi d’agid da la Crusch cotschna en Germania. Il convoi è ì atras las ruinas da guerra per furnir da mangiar en champs da praschuniers da guerra. Plinavant aveva la Crusch cotschna era da repatriar praschuniers da la Frantscha e da la Belgia ch’eran en champs da concentraziun. 1953 ha Condrau gì dad ir sco uffizier d’in stadi neutral en Corea. Là èsi stà da survegliar il barat da praschuniers da guerra. En la Corea dal sid avevi dà 150 000 praschuniers ed en la Corea dal nord 10 000. Quest barat tranter ils inimis saja stà in dals pli impressiunants muments per in uffizier svizzer.

Doping cura nagin discurriva da quai
Curt avant la missiun en Corea ha Condrau avert sia pratica da psichiater e neurolog a Turitg. Avant veva el absolvì differents praticums d’assistenza a Paris, en l’USA ed en il Burghölzli che valeva da quest temp sco ina da las pli renumadas clinicas da l’Europa. En quest temp ha el era scrit sias emprimas lavurs scientificas: Tranter auter ina da las emprimas lavurs davart LSD. Sper ses engaschi tar l’institut medicinal per pilots a Dübendorf è el era stà medi da sport en ils onns tschuncanta. Tschintg giadas ha el accumpagnà la Tour de Suisse ed ha era elavurà il sport da velo scientificamain. Gia lura – cura che las gasettas n’emplenivan anc betg lur paginas da sport cun la tematica da doping – è Condrau sa fatschentà cun questa tematica.

Era dolce vita
Condrau na scriva dentant betg mo da sia lavur. Era la “dolce vita” ha el giudì sco il titel dal cudesch lascha sminar. 1960 ha el survegnì sia emprima figlia cun sia dunna Irmgard Buschhausen da Düsseldorf. En quests onns è el sa chasà a Herrliberg cun famiglia e pratica e là viva el anc oz. Ses dus figls han deditgà ad el per il 80avel anniversari quest cudesch “Ama et fac quod vis” che cuntegna sper l’autobiografia contribuziuns d’amis e collegas che descrivan el sco medi, perscrutader (guarda stgaffa), alpinist, politicher, fundatur da tozzels d’uniuns. Ses figls elegian per lur introducziun en il cudesch il titel “habemus papam?” Questa noziun che haja in pau in tef dogmatic, caracteriseschia en tscherts reguards il bab sco parsura, scrivan ils figls.

Politica en la pcd, ma betg adina tenor pcd
A Herrliberg n’èsi betg ì ditg che Condrau è sa tschentà en il cussegl da vischnanca. 1970 è el vegnì elegì en il cussegl grond da Turitg. “Senza dubi betg per plaschair da tuts”, remartga el. Ed era l’elecziun en il cussegl naziunal n’è betg stada prevedida dad auters collegas da partida. Ins aveva numnadamain mess el sin il plaz indesch da la glista da la pcd. Quai vuleva dir tant sco: Nagina schanza. Ma Condrau ha gudagnà la champagna electorala. Quatter onns è el stà en la chombra gronda e là è el s’engaschà per chaussas che la pcd n’aveva mai sustegnì, anzi cumbattì: Uschia per exempel per l’interrupziun legala da la gravidanza u per in servetsch civil empè da l’obligaziun da far servetsch militar. Era ses engaschi per in discurs cun la giuventetgna durant ils onns da malruaus 1969 u 1980 a Turitg han ins vis navidas. Ses engaschament per la giuventetgna che rebellava al ha schizunt custà ina da sias professuras, quella a la facultad medicinala.

In forum internaziunal per onur da Gion Condrau
Dals 6 enfin 8 da matg, ha gì lieu a Turitg il quart forum internaziunal davart l'analisa existenziala. Il forum steva sut il titel “Spiert e midada dal temp en la psicoterapia e cultura”. A chaschun da la dieta e dal 80avel anniversari da Gion Condrau han ins onurà il medi per ils merits per l'analisa existenziala. Ludwig Binswanger e Medard Boss èn stads ils prepensaders da questa furma da terapia. Condrau ha emprendì d'enconuscher Boss durant la guerra ed ha entupà el pli tard puspè a Turitg. El è daventà l'emprim il scolar da Boss ed ha piglà fieu per sias teorias. Quellas ha el perscrutà scientificamain e medemamain sviluppà ellas per il diever en la pratica. El ha scrit blera litteratura speziala per medis, students e terapeuts che vulan s'approfundar en l'analisa existenziala. I sa tracta per part dad ovras da basa u da standard per quest gener da l'analisa da l'olma ed dal esser dal carstgaun. L'analisa existenziala ha chattà aderents sin tut il mund. Uschia n'èn betg mo referents dals pajais europeics stads sin la glista dal program dal forum. Era experts dals Stadis unids, da Canada, da la Brasilia, da Corea etc. han relatà da lur experientschas al forum a Turitg.

Il cudesch “Ama et fac quod vis / Gion Condrau zum 80. Geburtstag” pon ins empustar tar Gion Fidel Condrau, Lerchenbergstr. 121a, 8703 Erlenbach.